b'\n_START_ARTICLE_\nIvan Piano\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Seno\xc5\xbee\xc4\x8dah 2. maja 1831 v dru\xc5\xbeini u\xc4\x8ditelja Andreja in gospodinje Jo\xc5\xbeefe Piano rojene Pajer. V Ljubljani je leta 1848 kon\xc4\x8dal polletni pripravljalni te\xc4\x8daj za u\xc4\x8ditelja tri razredne ljudske \xc5\xa1ole, septembra 1850 pa opravil \xc5\xa1e dr\xc5\xbeavni izpit. Najprej je kot \xc5\xa1olski pomo\xc4\x8dnik od 1849-1851 pomagal o\xc4\x8detu v Seno\xc5\xbee\xc4\x8dah, nato je bil u\xc4\x8ditelj v Ricmanju in \xc5\xa0tanjelu, od 1861-1868 pri Sv. Ivanu v Trstu ter v Gorici, zadnjih deset let pa v kaznilnici v Stari Gradi\xc5\xa1ki._NEWLINE_V \xc4\x8dasu slu\xc5\xbebovanja pri Sv. Ivanu je prevzel vodstvo cerkvenega pevskega zbora in z njim vadil tudi posvetne pesmi. V za\xc4\x8detku leta 1861 so Trstu ustanovili Slavljansko \xc4\x8ditalnico, Piano pa je s svojim zborom sodeloval na njenih kulturnih prireditvah. Ko je 7. januarja 1866 v Trstu za\xc4\x8del izhajati Ilirski Primorjan je Piano prevzel vodenje uredni\xc5\xa1tva, kasneje ko je za\xc4\x8del izhajati konkuren\xc4\x8dni Tr\xc5\xbea\xc5\xa1ki ljudomil je list preimenoval v Primorec. Da je \xc5\xa1lo za nadaljevanje Ilirskega Primorjana se vidi iz tega, da je novi list ozna\xc4\x8dil s 1. \xc5\xa1tevilko II. letnika. Kasneje je za\xc4\x8del dvakrat na mesec izdajati nov list z imenom Slovenski Primorec. Piano je sodeloval tudi pri ustanavljanju \xc4\x8ditalnic v tr\xc5\xbea\xc5\xa1ki okolici. Sam ali kot soustanovitelj je bil udele\xc5\xbeen pri novih \xc4\x8ditalnicah v Ricmanju, Barkovljah, Sv. Ivanu in Koloniji pri Trstu._NEWLINE_Njegove zasluge za slovenstvo v Trstu so velike. Zaradi svojega narodnega delovanja je v Trstu pri\xc5\xa1el ob slu\xc5\xbebo, a je pozneje zopet u\xc4\x8diteljeval na Gori\xc5\xa1kem, zadnjih 10 let pa na Hrva\xc5\xa1kem.'